Waterkloof-vrou sit rowers ore aan in haar PorscheFoto ter illustrasie. ŉ 54-jarige vrou van Waterkloof in die ooste van Pretoria het Dinsdag twee mans wat haar wou beroof met haar Porsche gefnuik. Kapt. Colette Weilbach, woordvoerder van die Brooklyn-polisiestasie, het aan Maroela Media gesê die vrou het omstreeks 12:30 in die luukse voertuig by haar huis opgedaag. “Sy het in die oprit na haar huis stilgehou toe twee mans in ŉ silwer Honda CR-V agter haar stilgehou het. Die twee mans was met ŉ hamer en ŉ vuurwapen gewapen. Hulle het uit die Honda geklim en die vrou se motor genader,” het Weilbach gesê. Een van die verdagtes het die vuurwapen op haar gerig en haar beveel om die motor se deur oop te maak. Die tweede verdagte het die motor se ruit met die hamer stukkend geslaan. “Die vrou het blitsig opgetree, haar motor in trurat gesit en begin versnel. Sy het die verdagtes se voertuig gestamp en aanhou met haar motor druk totdat die Honda in straat opgeëindig het en sy genoeg spasie gehad het om van die rowers weg te kom.” Die vrou het dadelik na die Brooklyn-polisiestasie gery om hulp te ontbied. Polisiebeamptes het haar na haar huis vergesel, maar die rowers het toe reeds gevlug. Volgens Weilbach word dieselfde verdagtes glo verbind met soortgelyk rooftogte by huise die afgelope tyd in die Waterkloof-omgewing. “Dit wil voorkom of die rowers hul slagoffers van winkelsentrums tot by hul huise agtervolg. Hulle gebruik dan ŉ vuurwapen en ŉ hamer om juweliersware, duur horlosies en ander besittings te roof,” het sy gesê. Die polisie ondersoek ŉ saak van poging tot roof met ŉ vuurwapen. Niemand is nog in verband met die voorval in hegtenis geneem nie. Die polisie het ŉ beroep op die publiek gedoen, veral motorwerktuigkundiges en inwoners van Waterkloof, om op die uitkyk te wees vir ŉ silwer Honda CR-V wat aan die voorkant van die motor gestamp is. Mense wat die motor opmerk word versoek om die Brooklyn-polisie by 012 366 1741/2 te bel of Crime Stop by 08600 10111.